钦定古今图书集成/理学汇编/学行典/第249卷 > 金坤
## 钦定古今图书集成/理学汇编/学行典/第249卷 > 金坤

按《休宁县志》：“金坤，字文载，古楼人。生颖异，最孝友，而
动中矩矱。籍宿松为诸生，每出必谆谆属妇汪孝事
继姑，尽其欢。越在千里时，以方物献。旅闻伯兄二季
疾，戴星驰视，卒为营殡，抚遗孤甚力。尝之小孤，遇同
邑乞者，倾橐解衣，令其衣冠，且教以探蚌贩茶，可厚
获。越十年，道经建德，有颀丈夫骑而争道，恍泣拜曰：
‘若非宿松授金翁耶？予即乞人承翁济，起家二千金
矣’。”因出金置酒为寿，坤还其金而去。有邑人贩牛殴
市草者，其人以逋赋自经，文致贩牛者，辟坤力为白
出之，不受谢。明年有系驴于庭，盛鞍韀，载束书致拜
而去，启之即贩牛人报德也。坤每出，必问无借而后
乘之。驴死以帷葬。有雅量，忘物我，生平无疾言厉色，
施德于人所不知，座左右多标积德格言。配《汪饶内
德》，以哭坤，七日不食死。